b'\n_START_ARTICLE_\nNeda Prpi\xc4\x87 Gamir\xc5\xa1ek\n_START_PARAGRAPH_\nNeda Prpi\xc4\x87 Gamir\xc5\xa1ek, (Zagreb, 27. kolovoza 1915. - Zagreb, 28. listopada 2015.), bila je \xc4\x8dlanicom Hrvatske selja\xc4\x8dke stranke, obna\xc5\xa1ala du\xc5\xbenost glavne tajnice stranke uo\xc4\x8di prvih demokratskih izbora u Hrvatskoj i po\xc4\x8dasnom predsjednicom Hrvatske selja\xc4\x8dke stranke (2010.-2015.). Bila je prva Hrvatica s diplomom konzula.\n_START_SECTION_\n\xc5\xbdivotopis\n_START_PARAGRAPH_\nNeda Prpi\xc4\x87 Gamir\xc5\xa1ek ro\xc4\x91ena je 27. kolovoza 1915. godine u Zagrebu, od oca Josipa Prpi\xc4\x87a i majke Kriste ro\xc4\x91. Gamir\xc5\xa1ek. Otac, veletrgovac i industrijalac, bio je jedan od najzna\xc4\x8dajnijih podupiratelja Hrvatske selja\xc4\x8dke stranke od njezina osnutka. Rano djetinjstvo, tijekom Prvoga svjetskog rata provela je s majkom u maj\xc4\x8dinoj roditeljskoj ku\xc4\x87i u Srijemskoj Mitrovici dok je otac slu\xc5\xbeio u mornarici u Puli. U po\xc4\x8detku boji\xc5\xa1nica je bila na drugoj obali Save, koja je tekla uz taj srijemski gradi\xc4\x87, a poslije se udaljila prema jugu. Pred kraj rata majka i k\xc4\x87i vratile su se u Zagreb.\n_START_SECTION_\n\xc5\xa0kolovanje i mladost\n_START_PARAGRAPH_\nU Zagrebu je poha\xc4\x91ala pu\xc4\x8dku \xc5\xa1kolu i osmogodi\xc5\xa1nju Prvu \xc5\xbeensku realnu gimnaziju. Pravni fakultet Sveu\xc4\x8dili\xc5\xa1ta u Zagrebu upisala je ali se 1933. godine preselila u London, gdje je studirala na London School of Economics and Political Science. Visoko \xc5\xa1kolovanje zavr\xc5\xa1ila je u Be\xc4\x8du, gdje je, nakon stjecanja diplome na Konzularnoj akademiji (1935.) diplomirala i na Visokoj tekstilno-tehnolo\xc5\xa1koj \xc5\xa1koli. Imala je prilike putovati s roditeljima po Europi, a zahvaljuju\xc4\x87i dobru materijalnom stanju i uvjerenju roditelja da \xc5\xbeenskom djetetu valja pru\xc5\xbeiti vrhunsko obrazovanje, uz redovito \xc5\xa1kolovanje nau\xc4\x8dila je njema\xc4\x8dki, francuski, ruski, engleski, talijanski jezik i \xc5\xa1panjolski jezik. Op\xc4\x87enito, mladena\xc4\x8dki je \xc5\xbeivot Nede Prpi\xc4\x87 s jedne strane niz iskustava kakva su tad imali rijetki jer je s majkom pratila oca na poslovnim putovanjima. U njih svakako pripadaju i posjeti njezinu roditeljskom domu uglednika koji su tada iz raznih razloga dolazili u Zagreb, ali istodobno je, zbog aktivnosti oca u HSS-u i njegovih poslova, svjedo\xc4\x8dila i pravoj naravi hrvatskoga, odnosno jugoslavenskoga politi\xc4\x8dkog \xc5\xbeivota. Na \xc5\xbeivot mlade gospo\xc4\x91ice Prpi\xc4\x87 pe\xc4\x8dat utisnulo o\xc4\x8devo sudjelovanje u politi\xc4\x8dkoj borbi za hrvatske pravice.\n_START_SECTION_\nEmigracija 1945.-1986., povratak u domovinu\n_START_PARAGRAPH_\nZajedno s roditeljima 1945. godine oti\xc5\xa1la je u emigraciju, najprije u Trst, zatim u \xc4\x8cile (1947.-1955.) te u Ekvador (od 1955.-1986.) gdje ponovno sti\xc4\x8de sredstva za \xc5\xbeivot svojoj obitelji uspje\xc5\xa1no se bave\xc4\x87i proizvodnjom ekskluzivnih tekstilnih proizvoda i namje\xc5\xa1taja prema vlastitom dizajnu. Afirmirala se kao galeristica, organizirala izlo\xc5\xbebe i nekih od najzna\xc4\x8dajnijih hispanskoameri\xc4\x8dkih slikara 20. stolje\xc4\x87a, poput Oswalda Guayasamina. Neda Prpi\xc4\x87 je u desetlje\xc4\x87ima \xc5\xbeivota u emigraciji odr\xc5\xbeavala veze s mnogim krugovima hrvatskih politi\xc4\x8dara, intelektualaca i umjetnika u Sjevernoj i Ju\xc5\xbenoj Americi i u Europi. U Zagreb se prvi puta vratila 1969. godine, a kona\xc4\x8dno 1989. godine. Godine, kada u studenome, zajedno s drom Nikolom Novakovi\xc4\x87em pokrenula ponovno javno djelovanje Hrvatske selja\xc4\x8dke stranke u Domovini, te obna\xc5\xa1ala du\xc5\xbenost glavnog tajnika Stranke uo\xc4\x8di prvih demokratskih izbora u Hrvatskoj. Po uzoru na politi\xc4\x8dku zakladu \xe2\x80\x9eHanns-Seidel-Stiftung\xe2\x80\x9c 1997. godine inicirala je osnivanje Udruge za promicanje hrvatske politi\xc4\x8dke povijesti \xe2\x80\x9eNeda Prpi\xc4\x87-Gamir\xc5\xa1ek\xe2\x80\x9c, \xc4\x8dijom je bila i predsjednicom._NEWLINE_Umrla je u Zagrebu, 28. listopada 2015. godine.'